RaptorDB - the Document Store - CodeProject 11,629,614 members (65,525 online)
CPOL 520.1K 9.4K 437
Last Visit: 31-Dec-99 18:00 Last Update: 27-Jul-15 14:24Refresh1 Poetry | Protea Boekhuis
Omgewingsgesprek voortgesit in Susan Smith se jongste digbundel, Die aarde is ’n eierblou ark
by Protea Boekhuis on Dec 7th, 2016 Tweet
Die aarde is ’n eierblou ark deur Susan Smith is nou beskikbaar by Protea Boekhuis: In Smith se eerste bundel, in die afwesigheid van sin, het reeds ’n hele aantal gedigte oor die omgewing verskyn. In dié nuwe bundel word die omgewingsgesprek voortgesit. Die gedigte handel egter nie oor bewaringsvraagstukke nie, maar oor die mens se verhouding tot die aarde en die lewende wesens daarop. Soos die titel aandui, word die aarde gesien as ’n soort vaartuig wat deur die heelal reis. Dit is ook die boot waarmee die mens op sy lewensreis vaar deur verskillende waters. Plante, veral bome, is verwysingspunte op hierdie reis. Die woorde van die digter is instrumente wat die vaart moontlik maak, dit beskryf en die bedreigde lewendes help bewaar:
deur soutreën en sleepmistonge hiermaals vaar en as bede
om vergiffenis en genade daagliks silwer woordspane
Susan Smith is dosent in Afrikaanse letterkunde aan die Universiteit van Fort Hare. As navorser ondersoek sy veral die poësie se bydrae tot die gesprek ook die omgewing. Boekbesonderhede
Die aarde is ’n eierblou ark deur Susan Smith
Johann Lodewyk Marais het vroeër vanjaar met Martjie Bosman gesels oor haar jongste digbundel, Vloeibare middelpunt. Hierdie bundel, Bosman se derde, het vanjaar by Protea Boekhuis verskyn en volg op Toevallige tekens (2010) en Landelik (2003), waarvoor sy met die Ingrid Jonker-prys bekroon is. In die onderhoud gesels Bosman oor die temas van haar vorige bundels wat in Vloeibare middelpunt voortgesit word, onder meer haar ervarings in landelike gebiede. Sy gesels ook oor nuwe temas wat in die bundel ter sprake kom, soos die begrip “woon” en die verskuiwing na stedelike ruimtes in haar verse.
Waar die oog van stil word: Ilse van Staden se derde digbundel
by Protea Boekhuis on Jul 8th, 2016 Tweet
Waar die oog van stil word deur Ilse van Staden is nou beskikbaar by Protea:
Waar die oog van stil word is Van Staden se derde digbundel en is net so keurig afgerond soos haar vorige bundels. Die eerste groep gedigte handel oor die verwerking van verlies en afskeid van die bekende. Dan betree die digter die onbekende wêreld, waar sy haar vereenselwig met klein lewende wesens soos slakke en torre wat dit ook moet waag in die groot buitewêreld in. Die digter het net ’n veerpen oor om mee te skryf en om ’n skip met woorde en drome te bou waarmee sy in die verbeelding kan reis. Daar is ’n sterk bewustheid van die vervlietendheid van alles: Al probeer die oog ook onthou, maar dit kan slegs weerkaatsings boekstaaf vir die brein se verbeeldingskrag en kan die digter dit met woorde probeer vasvang.
Ilse van Staden het aan die Universiteit van Pretoria gestudeer en as veearts op verskillende plekke gepraktiseer. Haar eerste digbundel, Watervlerk (2004) word met die Eugène Marais-prys en die Ingrid Jonkerprys bekroon. Sy skryf ook prosa. Tans woon sy in Australië. Haar debuutroman, Goeie dood wat saggies byt, verskyn in 2016. Boekbesonderhede
Waar die oog van stil word deur Ilse van Staden
Vloeibare middelpunt: Martjie Bosman se derde digbundel nou op die rakke
by Protea Boekhuis on Jul 5th, 2016 Tweet
Vloeibare middelpunt deur Martjie Bosman is nou beskikbaar op Protea Boekhuis se rakke:
Vloeibare middelpunt is Bosman se derde digbundel en volg op Toevallige tekens (2010) en Landelik (2003), waarvoor sy met die Ingrid Jonker-prys bekroon is. Susan Smith skryf in haar keurverslag dat Vloeibare middelpunt handel oor ’n “gevoel van vervreemding en vreemdelingskap – nie net as reisende buite die grense van die bekende nie, maar selfs die bekende wat vervreemdend word.” Soos die bundeltitel voorspel, is daar sprake van ’n vloeibare in- en uitbeweeg na en van die veilige maar onvaste kern, en word verskillende bestaansmoontlikhede op verskillende plekke (hetsy fisiese of kopruimtes) verken. So handel heelparty gedigte oor woon in ’n stad (soos Pretoria, wat uitgebeeld word in Ryan Loubser se “Spookhuis in die reën” op die omslag) wat uitdagings aan die inwoners stel, maar ook ’n gevoel van behoort wek. Soos vroeër by die gedigreeks “Viervoud” uit Landelik, vind die Heideggeriaanse konsep van “woon” soos uiteengesit in sy referaat getiteld “Bauen wohnen denken”, sterk inslag, vandaar dat Bosman die Hölderlin-aanhaling as motto vir die bundel gebruik: “… dichterisch wohnet der Mensch auf dieser Erde”.
“Foxtrot van die vleiseters”
Martjie Bosman was van 2000 tot 2004 as Argivaris (Afrikaanse radioprogramme) by die SAUK se Klankargief werksaam. In Augustus 2004 word sy as redakteur by Protea Boekhuis aangestel. Sy publiseer sedert 1990 gereeld gedigte in literêre tydskrifte en debuteer in 2003 met die bundel Landelik.
Nuut: Die na-dood deur Breyten Breytenbach
by Protea Boekhuis on May 4th, 2016 Tweet
In sy jongste bundel kom ons weer onder die indruk van Breyten Breytenbach se skerpsinnige én aangrypende digterstem. Die titel verwys na die tyd digby die dood maar ook ná die dood – vir Breytenbach ook Dina Dood – en roep op vernuwende wyses kenmerkende leitmotiewe op uit sy werk. Die digter is deurgaans bewus van die asimptotiese aard van skryf en tog word die verse ’n poging om die niesêbare op te roep (“daar jou taak, leesskrywer, kyk:/ om die niet se oopgaanwond/ stekie vir stekie met woorde /toe te werk.”). Tegelykertyd bied. dié laatwerk ’n troos teen die dood wat wag, vir die digter én leser. Onthou word “’n bevrugting van die verlede”, en skryf uiteindelik “diep bevredigend/ om die laaste duisternis in jou asem te mag mond in Afrikaans”.
Die na-dood deur Breyten Breytenbach
by Protea Boekhuis on Apr 18th, 2016 Tweet
Vir liefhebbers van poësie: Die bome reusagtig soos ons was deur Hilda Smits
by Protea Boekhuis on Mar 9th, 2016 Tweet
Die bome reusagtig soos ons was deur Hilda Smits verskyn eersdaags op Protea se rakke:
Hierdie verrassende debuutbundel is een van die eerlikste sienings in Afrikaans van die werklikheid van die emigrant of expat wat Suid-Afrika verlaat het, maar nog steeds worstel met identiteit in ’n nuwe omgewing. Die kinderjare van die digter word byna deurlopend gekontrasteer met haar nuwe lewe in die buiteland. Die herinneringe is skrynend eerlik en brose familiebande word sonder skroom ondersoek. Klein besonderhede kry reusegestalte in die herinneringe van haar kinderjare en staan skerp afgeteken teen die besef van nietigheid wanneer die ek-spreker in ander kontekste beland. Die belewenis van die grootstad Londen het soms ’n byna onwerklike en dromerige kwaliteit, asof die digteres sukkel om tot ’n vergelyk te kom met die verplaasde self. Afstand, afsondering en verlange word egter teengewerk deur vlugtige kontak met ander mense, objekte en herinneringe. Die stad met sy glas en beton word byna ook ’n persoonlikheid en word soms direk aangespreek, maar dit is veral die waarneming van die gewone lewe in teenstelling met die bekende toeristiese gesig van die stad wat uitstaan, soms morbied, onverskillig en smerig, maar dikwels ook warm en verwelkomend. Deurgaans is daar sprake van die spreker se kamera-oog wat objektief probeer waarneem en registreer, maar die ondertoon van melancholie verseker dat die gedigte die leser nie ongeraak laat nie. Oor die outeur
Hilda Smits is ’n boorling van Potchefstroom, maar het haar nagraadse studie in Sielkunde in Londen gedoen. Van haar gedigte het in Nuwe stemme 6 verskyn. Sy woon tans in Nashville, VSA.
Die bome reusagtig soos ons was deur Hilda Smits
Portrette in my gang: Dolf van Niekerk gesels met Corina van der Spoel oor sy nuwe bundel
by Protea Boekhuis on Jan 22nd, 2016 Tweet
Dolf van Niekerk se jongste digbundel, Portrette in my gang, het pas by Protea verskyn.
Hierdie gevierde skrywer se loopbaan strek oor 70 jaar. Met sy 87′e verjaardag om die draai het hy verskeie pryse op sy kerfstok, onder meer die Eugène Marais-prys en twee SAUK Akademiepryse.
In Portrette in my gang kyk hy terug op die mense, dinge en gebeurtenisse wat ’n betekenisvolle rol in sy lewe gespeel het. Corina van der Spoel het op RSG se Skrywers en Boeke-program met hom gesels oor die inhoud, inspirasie en lewe van sy verse. Hulle gesels ook oor sy ander werke en die vol lewe wat hy al gelei het en lees van sy nuwe gedigte voor.
“Na hierdie ou lang lewe, moet ek sê, het ek soos TT Cloete ook by verwondering uitgekom,” sê Van Niekerk. Luister na die insiggewende onderhoud:
Corina van der Spoel gesels met die skrywer en digter Dolf van Niekerk oor sy jongste digbundel, Portrette in my gang [ 51:16 ] Play Now | Play in Popup | Download
Portrette in my gang deur Dolf van Niekerk